SET ปิดเช้าบวก 1 จุด รับแรงซื้อหุ้น “บิ๊กแคป” อานิสงส์ฟันด์โฟลว์ไหลเข้า
SET ปิดเช้าบวก 1 จุด รับแรงซื้อหุ้น “กลุ่มพลังงาน-แบงก์” อานิสงส์ฟันด์โฟลว์ไหลเข้าต่อเนื่อง แนวโน้มตลาดช่วงบ่ายคาดแกว่งไซต์เวย์ โดยให้แนวรับ 1,624-1,630 จุด และ แนวต้าน 1,640-1,646 จุด
27 พ.ค. 2565

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์-รายย่อย บล.ซีจีเอส-ซีไอเอ็มบี (ประเทศไทย) กล่าวว่า ดัชนีตลาดหุ้นไทยช่วงเช้าที่ผ่านมาค่อนข้างผันผวน โดยปรับขึ้นสูงสุดที่ระดับ 1,646 จุด ใกล้แนวต้านสำคัญที่ 1,650 จุด ก่อนจะมีแรงขายทำกำไรออกมา โดยกลุ่มที่ผลักดันดัชนีตลาดหุ้นไทยช่วงเช้าที่ผ่านมาคือ กลุ่มพลังงาน และ กลุ่มแบงก์ ซึ่งได้รับปัจจัยหนุนจากเงินทุนต่างชาติที่ไหลเข้ามาอย่างต่อเนื่อง
โดยในช่วงที่ผ่านมาดัชนีตลาดหุ้นไทยปรับตัวขึ้นมาราว 5% เมื่อเทียบกับจุดต่ำสุดที่ 1,580 จุด ถือว่าดีกว่าตลาดหุ้นสหรัฐ และ ตลาดหุ้นยุโรป ดังนั้นเมื่อปรับตัวขึ้นจะยังมีแรงขายทำกำไรออกมาอีก
อย่างไรก็ตามยังต้องติดตามตัวเลขเศรษฐกิจที่สำคัญของสหรัฐที่จะออกมาในคืนวันนี้ คือ ดัชนีราคาการใช้จ่ายเพื่อการบริโภคส่วนบุคคล (PCE) เดือน เม.ย. หากออกมาสูงกว่าคาดก็จะกลับมาเป็นปัจจัยกังวลกับนักลงทุนต่อการดำเนินนโยบายทางการเงินของธนาคารกลางสหรัฐ (เฟด) อีกครั้ง
สำหรับแนวโน้มช่วงบ่ายคาดแกว่งไซด์เวย์ และจะปิดอยู่ในแดนลบหรือแดนบวกเล็กน้อย โดยให้แนวรับ 1,624-1,630 จุด และ แนวต้าน 1,640-1,646 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 2,291.22 ล้านบาท ปิดที่ 166.00 บาท เพิ่มขึ้น 6.00 บาท
AOT มูลค่าการซื้อขาย 1,657.99 ล้านบาท ปิดที่ 68.50 บาท ลดลง 1.25 บาท
KBANK มูลค่าการซื้อขาย 1,490.58 ล้านบาท ปิดที่ 146.50 บาท เพิ่มขึ้น 2.00 บาท
EA มูลค่าการซื้อขาย 1,272.33 ล้านบาท ปิดที่ 88.75 บาท เพิ่มขึ้น 0.75 บาท
ADVANC มูลค่าการซื้อขาย 922.72 ล้านบาท ปิดที่ 218.00 บาท ลดลง 4.00 บาท